
Nye retningslinjene vedtatt av studiestyret 4.11.99:
Retningslinjer for skriving av kandidatoppgave ved 

Folkehelse (FH)-utdanningen,
Institutt for samfunnsmedisin (ISM), Det Medisinske Fakultet, Universitetet i Tromsø

 Formål

1. Formålet med kandidatoppgaven er å gi trening i vitenskapelig arbeidsmåte og tenkesett innenfor samfunnsmedisinske fag. 

Tema og tilnærming

2. Kandidatoppgaven må ha et samfunnsmedisinsk tema og en klar problemstilling.

3. Gjennom kandidatoppgaven skal studenten vise at vedkommende behersker relevante metoder som har vært presentert i studiet. 

4. Oppgaven kan bestå i innsamling, bearbeiding og fortolkning av egne innsamlede data. Dersom man baserer oppgaven på eksisterende data, vil det stilles større krav til nivået på bearbeiding og fortolkning.

Oppgaven kan alternativt dreie seg om et teoretisk eller metodisk tema. Man kan også gjøre en ‘systematisk review’ av litteraturen omkring evidensen for et regime.

5. For mange av prosjektene er det nødvendig med vurdering i regional forskningsetisk komité, konsesjon fra Datatilsynet, tillatelser fra Helsedirektoratet eller Sosial- og helsedepartementet. Dette bør studenten skaffe seg oversikt over tidlig pga. lang saksbehandlingstid. 

Omfang

6. Oppgaven utgjør hoveddelen av andre semester i studiet. Den er normert til 8 vekttall og har en arbeidsmengde tilsvarende ca 17 studieuker. 

7. Etter søknad til Studiestyret for FH-utdanningen kan to studenter samarbeide om samme oppgave. De må da kunne redegjøre for hver enkelts arbeidsinnsats.

8. En kandidatoppgave bør vanligvis ikke være lengre enn 40 sider (i tillegg kommer referanser, tabeller, figurer og appendix). Omfang og nivå forventes å være slik at den kan omarbeides til en tidsskriftartikkel. Ved eventuell senere publisering skal det framgå at artikkelen bygger på godkjent kandidatoppgave ved FH-studiet, Universitetet i Tromsø.

Selvstendig arbeid

9. Studentene oppfordres til å komme med selvstendige idéer til tema for kandidatoppgaven, gjerne fra egen arbeidssituasjon. 

10. Man kan også velge et tema foreslått av forelesere eller veiledere, eller et tema tilknyttet et pågående forskningsprosjekt ved ISM eller andre forskningsinstitutt. Det er spesielt viktig å synliggjøre selvstendighet i arbeidet med oppgaven.

Veileder og protokoll

11. Alle studenter må skaffe seg en veileder. Dersom en student ikke greier dette på egen hånd, har ISM ansvar for å fremskaffe veileder. Veileder bør fortrinnsvis hentes fra instituttets ansatte, men eksterne veiledere kan benyttes. Eksterne veiledere kan ikke påregne betaling. Det kan benyttes to veiledere evt. en intern og en ekstern. Det er studentens ansvar å opprettholde kontakt med veileder. Veiledningskontrakt skal foreligge.

12. Protokoll for kandidatoppgaven skal leveres Studiestyret for FH-utdanningen innen 1. februar. Forslaget skal være utarbeidet i samarbeid med veileder. Studiestyret godkjenner hver enkelt protokoll. Godkjennelsen gjelder vesentlig de administrative forhold knyttet til emne, veileder og fremdriftsplan. Rene faglige vurderinger av gjennomførbarhet påhviler student og veileder. Protokollen er et viktig arbeidsdokument der det bør angis praktisk gjennomføring med tidsplan samt en realistisk målsetting. Godkjente protokoller arkiveres ved ISM.

Formelle krav

13. Kandidatoppgaven bør følge den disposisjon som gjelder for artikler til Tidsskrift for den norske lægeforening (se tidsskriftets forfatterveiledning). Andre fagbestemte presentasjonsformer kan også brukes i samråd med veileder

14. Oppgaven skal være maskinskrevet på A-4 sider med dobbel linjeavstand. Det skal være om lag 60-65 anslag per linje. Forside skal angi: tittel, kandidatens navn, veileders navn, tidspunkt og sted, Kandidatoppgave i Folkehelsevitenskap, ISM, UiTø.

Reglementsmessige bestemmelser

15. Kandidatoppgaven skal innleveres i fem eksemplarer.

16. Innleveringsfristen for kandidatoppgaven er 15. juni, eventuelt 1. desember. Oppgaven må leveres inn senest 3 år etter studiestart.

17. Sensur av kandidatoppgaven foretas av en kommisjon bestående av to personer, hvorav én er fra ISM og én er ekstern. Evalueringsform: bestått / ikke bestått

18. Resultater fra godkjent kandidatoppgave er studentens ansvar og eiendom. Arbeid nedlagt som veileder av oppgaven gir ikke grunnlag for medforfatterskap ved senere publisering.

 

